Príloha č.1

Deklarácia o mestách a ostatných ľudských sídlach v novom tisícročí
(Preklad z angličtiny bez jazykovej úpravy)

My, zástupcovia vlád, riadiacich sa Cieľmi a zásadami Charty Spojených národov, ktorí sme sa stretli na tomto mimoriadnom zasadnutí Valného zhromaždenia, aby sme vyhodnotili implementáciu Agendy Habitat, posúdili dosiahnutý pokrok a určili prekážky i nové problémy, opätovne potvrdzujeme vôľu a záväzok plne realizovať Istanbulskú deklaráciu i Agendu Habitat a v duchu Deklarácie tisícročia rozhodnúť o ďalších iniciatívach. Istanbulská deklarácia a Agenda Habitat zostanú základným rámcom trvalo udržateľného rozvoja ľudských sídiel v budúcich rokoch.

Preto 

A.	Obnovujeme záväzky, ku ktorým sme sa zaviazali na Konferencii OSN o ľudských sídlach (Habitat II)

1.	Znovu potvrdzujeme, že v stredobode nášho záujmu o trvalo udržateľný rozvoj sú ľudské bytosti  a v ich prospech sa podnikajú akcie súvisiace s implementáciou Agendy Habitat.

2.	Chceme zdôrazniť, že teraz prežívame zvláštny moment vo vývoji ľudských sídiel, kedy polovica zo 6 miliardovej populácie bude žiť v mestách a svet čaká bezprecedentný rast mestskej populácie, hlavne v rozvojovom svete. Rozhodnutia, ktoré teraz robíme, budú mať ďalekosiahle dôsledky. S veľkým znepokojením si všímame, že v každom štvrtom meste na svete žije obyvateľstvo pod hranicou biedy. V mnohých mestách, ktoré sú konfrontované s rýchlym rastom, environmentálnymi problémami a pomalým  ekonomickým rozvojom, nebolo možné splniť také ciele ako vytvorenie dostatočnej zamestnanosti, zabezpečenie adekvátneho bývania a splnenie základných potrieb občanov.

3.	Znovu zdôrazňujeme, že vidiecke i mestské oblasti sú navzájom závislé po stránke ekonomickej, sociálnej i environmentálnej, a že väčšie i menšie mestá sú motormi rastu prispievajúceho k rozvoju ľudských sídiel v mestách i na vidieku. Polovica obyvateľov sveta žije vo vidieckych sídlach, a v Afrike i v Ázii vidiecke obyvateľstvo tvorí väčšinu. Integrované územné plánovanie a vyrovnaná pozornosť životným podmienkam na vidieku i v mestách majú pre všetky národy rozhodujúci význam. Musíme plne využiť doplňujúce príspevky i prepojenia medzi vidiekom a mestami tým, že budeme venovať patričnú pozornosť rôznym ekonomickým, sociálnym a environmentálnym požiadavkám. Pri riešení biedy v mestách je dôležité vykoreniť i biedu na vidieku a zlepšiť životné podmienky, ako aj zabezpečiť zamestnanosť a príležitosti na vzdelávanie vo vidieckych sídlach a v malých či stredných vidieckych mestách.

4.	Znovu potvrdzujeme odhodlanie riešiť na všetkých úrovniach zhoršujúce sa podmienky životného prostredia, ktoré ohrozujú zdravie a kvalitu života miliárd ľudí. Niektoré aktivity na miestnej úrovni, ktoré znižujú kvalitu životného prostredia, majú dopad na globálnu úroveň a musia byť riešené v kontexte ľudských sídiel.

5.	Znovu potvrdzujeme ciele a zásady primeraného bývania pre všetkých a trvalo udržateľného rozvoja ľudských sídiel v urbanizujúcom sa svete tak, ako sú definované v Agende Habitat , ktorá predstavuje základ našich záväzkov.

6.	Obnovujeme a opätovne potvrdzujeme naše záväzky v Agende Habitat, ktoré sa týkajú primeraného bývania pre všetkých, trvalo udržateľných ľudských sídel, dostupnosti a participácie, rovnoprávnosti pohlaví, financovania bývania a ľudských sídel, medzinárodnej spolupráce a vyhodnotenia dosiahnutého pokroku.

B.	Vítame pokrok dosiahnutý pri implementácii Agendy Habitat

7.	Vysoko hodnotíme snahy, ktoré sa vyvinuli na všetkých úrovniach vlád, Spojených národov, mimovládnych organizácií a ostatných partnerov Agendy Habitat, ako aj úsilie výkonného riaditeľa Strediska ľudských sídel (Habitat) a vítame pokrok, ktorý sa doteraz dosiahol v súvislosti s implementáciou Agendy Habitat. Zároveň si ceníme národné a regionálne správy o implementácii Agendy Habitat  i správu výkonného riaditeľa Strediska Spojených národov pre ľudské sídla (Habitat) o vyhodnotení pokroku dosiahnutého pri implementácii Agendy Habitat (A/S-25/3), ktoré berú do úvahy špecifické priority a ciele každého regiónu, a to v súlade s právnym poriadkom a štátnou politikou tej-ktorej krajiny.

8.	Vítame rozhodnutie 56. zasadnutia Komisie pre ľudské práva, že špeciálny spravodajca, ktorého mandát bude zameraný na primerané bývanie ako súčasť práva na primeranú životnú úroveň, by mal ako súčasť svojho mandátu viesť pravidelný dialóg a rokovať o možných oblastiach spolupráce s vládami, príslušnými orgánmi Spojených národov, špecializovanými agentúrami, medzinárodnými organizáciami v oblasti práva na bývanie, vrátane Strediska Spojených národov pre ľudské sídla (Habitat), mimovládnych organizácií a medzinárodných finančných inštitúcií, a vypracovať odporúčania pre realizáciu práv spadajúcich pod jeho mandát.

9.	Zároveň s uspokojením konštatujeme, že vzrastá potreba integrovaným spôsobom riešiť otázku biedy, bezdomovcov, nezamestnanosti, nedostatku základných služieb, vylúčenia žien, detí a okrajových skupín, vrátane domorodých komunít, a sociálneho rozdelenia, aby sa na celom svete vytvorili lepšie, obývateľnejšie a kompletnejšie ľudské sídla. Vlády, medzinárodné organizácie a členovia občianskej spoločnosti neustále vyvíjajú úsilie tieto problémy riešiť.

10. Berieme na vedomie rozvoj integrovaného a účastníckeho prístupu k plánovaniu a riadeniu životného prostredia v mestách vo vzťahu k implementácii Agendy 21. V tejto súvislosti vítame, že mnohé vlády pri príprave a implementácii miestnych environmentálnych plánov a lokálnych iniciatív v zmysle Agendy 21 podporili konzultačné a partnerské mechanizmy medzi zainteresovanými stranami.

11. Vítame rastúcu ekonomickú úlohu veľkých a menších miest v našom globalizujúcom sa svete a pokrok, dosiahnutý pri vytváraní partnerských vzťahov medzi verejným a súkromným sektorom a pri posilňovaní malých podnikov i mikropodnikov. Veľké i menšie mestá majú potenciál maximálne prosperovať a vykompenzovať negatívne dôsledky globalizácie. Dobre riadené mestá môžu vytvoriť ekonomické prostredie, ktoré je schopné vytvoriť pracovné príležitosti, ako aj ponúknuť rozmanitý tovar i služby. 

12. Vítame úsilie, ktoré doteraz vyvinuli mnohé rozvojové krajiny pri uskutočňovaní decentralizácie v riadení miest ako prostriedku posilnenia pôsobenia miestnych orgánov pri implementácii Agendy Habitat.

13. Rovnako vítame príspevky národných a iných vlád, ktoré majú primárnu zodpovednosť za implementáciu Agendy Habitat prostredníctvom zákonov, politiky a programov.

14. Vážime si, že miestne orgány na celom svete významne prispeli k  implementácii Agendy Habitat prostredníctvom spoločného úsilia a posilnených partnerských vzťahov medzi vládami na všetkých úrovniach, výsledkom čoho sa zlepšili podmienky ľudských sídiel a zlepšilo sa riadenie miest. Široká účasť na rozhodovaní, spoločne so zodpovednosťou, jednoduchými postupmi a transparentnosťou sú nevyhnutné, ak chceme zabrániť korupcii a podporovať záujmy verejnosti. V tejto súvislosti s uspokojením konštatujeme, že implementácia Agendy Habitat a princípov dobrého riadenia na všetkých úrovniach sa stávajú stále viac prioritou.

15. Vážime si, že Globálni parlamentári pre otázky Habitatu urobili pri implementácii Agendy Habitat významnú prácu. Zároveň ich povzbudzujeme, aby implementáciu Agendy Habitat naďalej podporovali. 

16. Uznávame, že všeobecná dôvera v novú strategickú koncepciu Strediska Spojených národov pre ľudské sídla (Habitat) a dôraz, ktorý kladie na dve svetové kampane za zabezpečenie držby a riadenie miest sú strategickými bodmi z hľadiska efektívnej implementácie Agendy Habitat, hlavne pokiaľ ide o riadenie medzinárodnej spolupráce pri zabezpečovaní adekvátneho bývania pre všetkých i trvalo udržateľného rozvoja ľudských sídiel. V tejto súvislosti vítame zriadenie Poradného výboru miestnych orgánov a oceňujeme jeho príspevok k práci Strediska Spojených národov pre ľudské sídla (Habitat) i k príprave mimoriadneho zasadnutia Valného zhromaždenia.

C.	Sme si vedomí nedostatkov a prekážok

17. S veľkým záujmom si všímame súčasné podmienky ľudských sídiel na celom svete, hlavne ako ich dokumentuje tretia Globálna správa o ľudských sídlach. Hoci vlády a ich partneri v Agende Habitat sa naďalej snažia splniť svoje záväzky, rozšírená bieda zostáva kľúčovou prekážkou a podmienky životného prostredia si v mnohých krajinách vyžadujú značné zlepšenie. Kriticky vzaté, väčšina ľudí žijúcich v biede stále nemá v právnej držbe svoje obydlia, zatiaľ čo ďalší nemajú dokonca ani základný príbytok. Takto stále pretrvávajú vážne prekážky pri dosiahnutí trvalo udržateľného rozvoja ľudských sídiel.

18. So záujmom konštatujeme, že jedna zo základných prekážok pri implementácii Agendy Habitat je nesúlad medzi záväzkami z Istanbulu a politickou vôľou plniť ich. Za prekážky považujeme i nedostatky pri informovaní verejnosti a zvyšovaní povedomia.

19. Uznávame, že nedostatok financií spôsobuje akútne problémy pokiaľ ide o primerané bývanie a ľudské sídla v krajinách, do ktorých prúdia utečenci v dôsledku prebiehajúcich konfliktov, prírodných pohrôm či katastrof spôsobených človekom, respektíve v dôsledku iných kalamít odohrávajúcich sa v susedných krajinách.

20. Konštatujeme, že v koncepcii bývania i v politike miest sa vyskytujú nedostatky, ktoré obmedzujú príležitosti pokiaľ ide o participáciu a partnerstvo, a v dôsledku ktorých je ťažké premeniť najlepšie praktiky na dobrú politiku. Taktiež sme hlboko znepokojení, že mnoho žien stále plne neparticipuje na základe rovnosti vo všetkých oblastiach spoločnosti a zároveň väčšou mierou trpia následkom chudoby.

21. Rovnako uznávame skutočnosť, že následkom svetového procesu urbanizácie dochádza ku koncentrácii metropol, ktoré presahujú administratívne hranice pôvodných miest, pokrývajú dve alebo viac administratívnych jednotiek, majú miestne orgány s rôznou právomocou a prioritami a trpia na nedostatok koordinácie.

22. Uznávame hlavné prekážky, ktoré bránia účinnému fungovaniu trhu s pozemkami a bytovému trhu, s cieľom zabezpečiť adekvátne bývanie. Akcie odporúčané v Agende Habitat pod bodom 76 sa plne nerealizovali.

23. Zistili sme značné prekážky súvisiace s ekonomickými, technologickými a inštitucionálnymi kapacitami na všetkých úrovniach vlády, predovšetkým v rozvojových a najmenej rozvinutých krajinách. Uvedomujeme si nedostatok komplexnej politiky pre inštitúcie zaoberajúce sa budovaním kapacít a ich prepojením.

24. Rovnako sme  na všetkých úrovniach zistili obmedzenia v hospodárskej politike a na finančnom trhu, ktoré znemožnili zmobilizovať adekvátne zdroje na splnenie potrieb mnohých krajín v oblasti  trvalo udržateľných ľudských sídiel. 

25. Uznávame, že mobilizácia domácich zdrojov, ako aj pozitívna štátna politika majú pre financovanie bývania a ľudských sídiel rozhodujúci význam. Hoci vlády majú priamu zodpovednosť za implementáciu Agendy Habitat, medzinárodná podpora má taktiež podstatný význam. Ľutujeme, že medzinárodná spolupráca v oblasti rozvoja ľudských sídiel a bývania sa od r. 1996 významne nepodporuje, čo vzbudzuje rastúce znepokojenie. Taktiež ľutujeme, že mnoho krajín nedokázalo dostatočne využiť trhové mechanizmy na podporu  svojich finančných potrieb súvisiacich s rozvojom bývania a ľudských sídiel.

26. Sme si vedomí, že prístup k informáciám a komunikačným technológiám nie je rovnaký, hlavne v rozvojových krajinách, čo má za následok, že vlády a partneri Agendy Habitat nedokážu tento zdroj pri implementovaní Agendy Habitat najlepšie využiť.

27. Ďalej sme sa uzniesli podniknúť spoločné akcie proti medzinárodnému terorizmu, ktorý spôsobuje vážne prekážky pri implementácii Agendy Habitat.

28. Uvedomujeme si, že následky týchto nedostatkov a prekážok sú vážne: prvý raz v dejinách bude väčšina šesťmiliardovej populácie sveta žiť v mestách. Pre mnohých ľudí sa  prostredie, v ktorom žijú, zhoršilo, nie zlepšilo. Nedostatky a prekážky, s ktorými sme sa stretli v priebehu ostatných piatich rokov spomalili svetový pokrok smerujúci k rozvoju trvalo udržateľných sídiel. Hlavné je, aby sa podnikli akcie, ktoré zabezpečia, že Agenda Habitat sa stane súčasťou politiky i praxe v každej krajine.

D.	Podnikneme ďalšie akcie

29. Ako zástupcovia vlád potvrdzujeme záväzok, že prekonáme prekážky, ktoré sa vyskytli pri implementácii Agendy Habitat, a to najmä biedu, ktorú považujeme za hlavný faktor, a že posilníme a ochránime životné prostredie na úrovni národnej i medzinárodnej. Za týmto účelom urýchlime naše snahy o zabezpečenie plnej a efektívnej  implementácie Agendy Habitat. Sme odhodlaní dať našim snahám o zlepšenie podmienok ľudských sídiel nový impulz a  na dosiahnutie týchto cieľov si tu vytyčujeme ďalšie iniciatívy. Na začiatku nového tisícročia, vedomí si zodpovednosti voči budúcim generáciám, angažujeme sa za adekvátne bývanie pre všetkých a rozvoj trvalo udržateľných sídiel v urbanizovanom svete. Vyzývame ľudí vo všetkých krajinách a vo všetkých oblastiach života, ako aj medzinárodné spoločenstvo, aby sa pripojili k obnovenému záväzku v súvislosti s našou spoločnou predstavou o spravodlivejšom a rovnoprávnom svete.

30. Znovu potvrdzujeme, že rodina je základnou jednotkou spoločnosti a ako taká by mala byť posilnená. Má nárok na komplexnú ochranu a podporu. V rôznych kultúrnych, politických a sociálnych systémoch existujú rôzne formy rodiny. Do manželstva sa musí vstupovať na základe slobodnej vôle budúcich manželov, a manžel i manželka by mali byť rovnocenní partneri. Plánovanie ľudských sídiel by pri navrhovaní, rozvoji a riadení sídiel malo zohľadniť konštruktívnu úlohu rodiny. Spoločnosť by mala podľa potreby uľahčiť všetky nevyhnutné podmienky pre integráciu rodiny, jej znovuzjednotenie, zachovanie, zlepšenie a ochranu v rámci adekvátneho bývania, a s prístupom k základným službám a trvalo udržateľnému živobytiu.

31. Sme rozhodnutí v rámci, okrem iného, stratégie na odstránenie chudoby podporiť sociálne a ekonomické programy, ktorých cieľom je splniť potreby bývania rodín a ich jednotlivých príslušníkov, s mimoriadnou pozornosťou venovanou ochrane detí.

32. Rovnako sme odhodlaní podporovať zmeny v postojoch, štruktúrach, programoch, zákonoch a ostatných praktikách súvisiacich s rozdelením pohlaví, aby sa odstránili všetky prekážky týkajúce sa ľudskej dôstojnosti a rovnoprávnosti v rodine a v spoločnosti a podporujeme plnú a rovnocennú účasť žien a mužov, okrem iného, na formulovaní, implementácii a ďalšom vývoji verejných koncepcií a programov. 

33. Vyzývame vlády, Spojené národy a ostatné medzinárodné organizácie, aby posilnili kvalitu i obsah podpory zameranej na rozvoj trvalo udržateľných sídiel a odstránenie biedy, hlavne pokiaľ ide o najmenej rozvinuté krajiny. Toto si zároveň vyžaduje nielen politickú vôľu, ale i mobilizáciu a pridelenie nových i dodatočných zdrojov, a to na úrovni národnej i medzinárodnej. Naliehavo žiadame, aby sa zintenzívnila medzinárodná pomoc rozvojovým krajinám, ktoré sa usilujú odstrániť biedu, vrátane vytvorenia vhodného prostredia, ktoré by uľahčilo integráciu rozvojových krajín do svetovej ekonomiky, zlepšilo im prístup na trhy, uľahčilo tok finančných zdrojov a úplne i efektívne implementovalo všetky iniciatívy týkajúce sa zníženia dlhov, ktoré sa už rozbehli.

34. Zdôrazňujeme, že medzinárodné spoločenstvo by malo v prípade potreby zvážiť ďalšie opatrenia, ktoré by viedli k trvalému vyriešeniu ťarchy externých dlhov rozvojových krajín.
35. V tejto súvislosti vyjadrujeme uznanie vyspelým krajinám, ktoré odsúhlasili a splnili cieľ venovať 0,7 percent hrubého národného produktu na všeobecnú oficiálnu rozvojovú pomoc, a vyzývame vyspelé krajiny , ktoré tak ešte neurobili, aby zvýšili úsilie dosiahnuť odsúhlasený cieľ 0,7 percent čo najskôr a, kde je to schválené, v rámci uvedeného cieľa vyčlenili 0,15 až 0,20 percent z hrubého národného produktu pre najmenej rozvinuté krajiny.

36. Žiadame medzinárodné spoločenstvo, aby intenzívne podporilo odstránenie biedy a vítame prebiehajúce konzultácie generálneho tajomníka o zriadení svetového fondu solidarity na odstránenie biedy, aby sa okrem iného financovala a realizovala sociálna politika a programy Agendy Habitat, zamerané na riešenie otázky odstránenia biedy a zabezpečenie trvalo udržateľného rozvoja v rozvojových krajinách, najmä v tých najzaostalejších, a to so zreteľom na dobrovoľný charakter príspevkov.

37. Sme rozhodnutí zvýšiť povedomie o problémoch a riešeniach súvisiacich s problematikou ľudských sídiel a to prostredníctvom dôsledného a otvoreného šírenia informácií a zaväzujeme sa na všetkých úrovniach obnoviť a zintenzívniť politickú vôľu.

38. Taktiež sme odhodlaní posilniť chudobných a bezbranných, okrem iného podporovaním zabezpečenia držby a umožnením lepšieho prístupu k informáciám a dobrým praktikám, vrátane povedomia o právach zo zákona. Našim cieľom je vytvoriť špecifické programy na odstránenie rastúcej chudoby v mestách.

39. Ďalej sme prijali uznesenie, v rámci zákona a podľa podmienok každej krajiny, splnomocniť miestne orgány, mimovládne organizácie a ostatných partnerov Agendy Habitat, aby hrali efektívnejšiu úlohu pri zabezpečení bývania a pri trvalo udržateľnom rozvoji ľudských sídiel. Toto sa dá dosiahnuť prostredníctvom efektívnej decentralizácie zodpovednosti, politického riadenia, rozhodovanie a dostatočných zdrojov, podľa možnosti vrátane daňového úradu, na miestne orgány a to prostredníctvom participácie a miestnej demokracie, ako aj medzinárodnej spolupráce a partnerských vzťahov. Predovšetkým je potrebné zabezpečiť efektívnu úlohu žien pri rozhodovaní v miestnych orgánoch, v prípade potreby prostredníctvom patričných mechanizmov. V tomto kontexte súhlasíme tam, kde je to možné i prostredníctvom Komisie pre ľudské sídla, s posilnením dialógu o všetkých záležitostiach týkajúcich sa efektívnej decentralizácie a posilnenia miestnych orgánov, aby sa podporila implementácia Agendy Habitat v súlade s právnym rámcom a politikou každej krajiny. 

40. Podporujeme orgány v oblastiach metropol, aby vytvorili mechanizmy a posilnili, podľa potreby, právne, finančné, administratívne, plánovacie a koordinačné nástroje, s cieľom dosiahnuť rovnoprávnejšie, usporiadanejšie a funkčnejšie mestá.

41. Uzniesli sme sa vybudovať kapacity a siete, aby sme všetkým partnerom umožnili hrať efektívnu úlohu v rozvoji ľudských sídiel a bývania. Riadenie urbanizácie si vyžaduje silné a zodpovedné verejné inštitúcie, schopné vytvoriť efektívny rámec, v ktorom má každý prístup k základným službám. Budovanie kapacít musí smerovať k tomu, aby okrem iného podporovalo decentralizáciu a účasť na procesoch súvisiacich s riadením mesta. Zaväzujeme sa, že posilníme inštitúcie a právny rámec, ktorý napomáha a umožňuje širokú účasť na rozhodovacom procese a implementácii stratégií, koncepcií a programov v oblasti ľudských sídiel.
42. Uznávame, hodnotíme a podporujeme prácu dobrovoľníkov i prácu organizácií so základom v  komunitách. Dobrovoľné akcie sú veľkým príspevkom k rozvoju ľudských sídiel, pretože pomáhajú budovať silné, súdržné komunity a rozvíjať zmysel pre sociálnu solidaritu, pričom vznikajú významné hospodárske prínosy.

43. Zaväzujeme sa aj s pomocou národnej i medzinárodnej spolupráce zlepšiť kapacity v oblasti prevencie, prípravy, zmiernenia a nápravy škôd, aby sme znížili ohrozenosť ľudských sídiel v dôsledku prírodných i človekom spôsobených pohrôm a implementovali po takých udalostiach efektívne programy pre zasiahnuté ľudské sídla, s cieľom splniť okamžité potreby, znížiť riziko budúcich pohrôm a novovybudované ľudské sídla sprístupniť pre všetkých.

44. Našim cieľom je dosiahnuť v rozvoji ľudských sídiel rovnosť pohlaví; sme rozhodnutí podporiť rovnosť pohlaví a posilniť práva žien, pretože ide o efektívne spôsoby boja proti biede, a zároveň stimulovať rozvoj ľudských sídiel, ktoré sú skutočne trvalo udržateľné. Ďalej sa zaväzujeme, že vytvoríme a posilníme politické programy i akcie na podporu plnej a rovnoprávnej účasti žien na plánovaní a rozhodovaní o ľudských sídlach.

45. Rovnako sa zaväzujeme, že posilníme existujúce finančné mechanizmy a stanovíme i uskutočníme patričné inovačné prístupy pokiaľ ide o financovanie rozvoja bývania a ľudských sídiel na všetkých úrovniach. Ďalej sme odhodlaní pokračovať v legislatívnych a administratívnych reformách, s cieľom zabezpečiť ženám úplný a rovnaký prístup k ekonomickým zdrojom, vrátane práva na dedičstvo a vlastníctva pôdy a iného majetku,  k úveru, prírodným zdrojom a patričným technológiám, ako aj zabezpečiť ženám práva na zabezpečenie držby a právo uzatvárať kontraktačné dohody. Hodláme podporiť väčší a rovnaký prístup všetkých ľudí k otvorenému, účinnému, efektívnemu a vhodnému financovaniu bývania, podporiť mechanizmy sporenia v neformálnej oblasti, tam, kde je to možné, a posilniť regulačný a právny rámec i kapacitu finančného manažmentu na všetkých patričných úrovniach.

46. Podporujeme zvýšenie kvality slumov a v rámci zákona každej krajiny i právnu úpravu sídiel, obývaných bez právneho nároku. Predovšetkým zdôrazňujeme cieľ programu Mestá bez slumov - do r. 2020 podstatne zlepšiť kvalitu života najmenej 100 miliónov obyvateľov slumov.

47. Prehlasujeme, že v záujme zabezpečenia bývania pre chudobných je nevyhnutné podporiť spoluprácu medzi krajinami, v rámci ktorej  by sa na výstavbu  lacných domov a služieb pre chudobných, hlavne v slumoch a neplánovaných sídlach, popularizovalo použitie adekvátne lacných a trvalo udržateľných stavebných materiálov i vhodnej technológie.

48. Sme rozhodnutí posilniť snahy o začlenenie krajín s prechodnou ekonomikou do systému mnohostrannej spolupráce v oblasti trvalo udržateľného rozvoja ľudských sídiel tak, že podporíme tieto krajiny, aby určili adekvátnu úroveň decentralizácie riadenia ľudských sídiel v mestách a na vidieku. Znovu opakujeme náš záväzok zapojiť do tohto úsilia finančné inštitúcie Spojených národov, medzinárodné a národné nadácie, súkromný sektor a ostatných partnerov Agendy Habitat.

49. S uspokojením konštatujeme, že v mnohých krajinách sa práve formuluje politika bývania. Sme odhodlaní podniknúť legislatívne a administratívne reformy, s cieľom podporiť ľudí, jednotlivo či kolektívne, pri zabezpečovaní bývania, schváliť aktívne plánovanie prideľovania pozemkov, podporiť účinné fungovanie trhu s pozemkami a správy pozemkov, odstrániť legislatívne a spoločenské bariéry v súvislosti s rovnakým a spravodlivým prístupom k pôde a zabezpečiť, aby rovnaké práva žien a mužov na pôdu a na majetok boli chránené zákonom. Pri realizácii horeuvedeného konštatujeme, že je potrebné dôrazne podporiť bývanie a základné služby pre bezdomovcov, zabrániť násilnému vysťahovaniu, ktoré je v rozpore so zákonom a uľahčiť prístup všetkých ľudí, predovšetkým chudobných a bezbranných skupín obyvateľstva, k  informáciám o legislatíve bývania, vrátane zákonných práv, ako aj k opravným prostriedkom tam, kde sa tieto zákony porušujú. V tejto súvislosti s uznaním a podporou berieme na vedomie počiatočný prístup a aktivity Svetovej kampane za bezpečnosť držby.

50. Implementáciu Agendy Habitat chápeme ako integrálnu súčasť boja za odstránenie biedy. Implementácia Agendy Habitat a cesta k trvalo udržateľnému rozvoju sú úzko prepojené a navzájom závislé, a rozvoj ľudských sídiel je kľúčovým faktorom trvalo udržateľného rozvoja. Svetový summit za trvalo udržateľný rozvoj, ktorý sa má konať v r. 2002 v Johannesburgu, je dobrou príležitosťou pre ďalšie rozvíjanie a posilnenie tohto vzťahu.

51. Uzniesli sme sa zvýšiť úsilie o zabezpečenie transparentného, zodpovedného, spravodlivého, efektívneho a účinného riadenia miest a ostatných ľudských sídiel. Uznávame, že dobré riadenie, v každej krajine i na medzinárodnej úrovni, má podstatný význam pre riešenie problému biedy v mestách, vrátane problému zhoršovania životného prostredia i pre využitie potenciálnych príležitostí, ktoré ponúka globalizácia. Mestá si vyžadujú špecifický prístup a metódy, aby sa zlepšilo riadenie, aby strategicky plánovali a konali v záujme poklesu chudoby a sociálneho vylúčenia, a aby sa zlepšilo ekonomické i sociálne postavenie všetkých občanov a trvalo udržateľným spôsobom sa chránilo životné prostredie. V tejto súvislosti konštatujeme, že trvalo udržateľné živobytie je potrebné podporovať  výchovou a školeniami, hlavne chudobných a bezbranných skupín obyvateľstva.

52. Pandémia HIV/AIDS sa rozšírila oveľa rýchlejšie a oveľa dramatickejším spôsobom, ako sme predpokladali v Istanbule. Sme rozhodnutí vyvinúť väčšie úsilie proti šíreniu HIV/AIDS na národnej i medzinárodnej úrovni a predovšetkým vypracovať a realizovať vhodné  programy a akcie, aby sme vyriešili negatívny dopad HIV/AIDS na ľudské sídla. Sme si vedomí, že pre obete HIV/AIDS je prístup k finančným zdrojom na bývanie problematický a že sa musí riešiť otázka ich ubytovania, hlavne pokiaľ ide o siroty a smrteľne chorých.

53. Sme odhodlaní posilniť snahy o zvýšenie úlohy mládeže a občianskej spoločnosti, a posilniť spoluprácu týkajúcu sa rozvoja ľudských sídiel s členmi parlamentov.

54. Taktiež sme sa uzniesli podporiť akcie zamerané proti zločinnosti a násiliu v mestách, hlavne násiliu proti ženám, deťom a starším, prostredníctvom koordinovanej činnosti na všetkých úrovniach, v súlade, podľa potreby, s integrovanými akčnými plánmi prevencie zločinnosti. Tieto plány by mohli obsahovať diagnostický prehľad zločinnosti, stanovenie všetkých relevantných účastníkov pokiaľ ide o prevenciu a boj proti zločinnosti, zriadenie konzultačných mechanizmov na vytvorenie celkovej stratégie a vypracovanie možných riešení týchto problémov.

55. Ďalej sme sa uzniesli seriózne riešiť výzvy spôsobené vojnami, konfliktami, utečencami a škodami na ľudských sídlach v dôsledku nehôd spôsobených človekom, a zaväzujeme sa, že prostredníctvom mechanizmov intenzívnejšej medzinárodnej spolupráce podporíme krajiny, postihnuté konfliktom či pohromou, so špeciálnym dôrazom na poskytnutie bývania a ostatných základných služieb, predovšetkým bezbranným skupinám obyvateľov, utečencom a osobám bez domova, a zároveň uľahčíme znovunadobudnutie bezpečnosti držby a vlastníckych práv.

56. Dohodli sme sa zaviesť ďalšie účinné opatrenia na odstránenie prekážok, ktoré bránia plne implementovať Agendu Habitat, ako aj prekážok  znemožňujúcich realizovať práva národov žijúcich v koloniálnej a cudzej okupácii, ktorá nie je v súlade s dôstojnosťou ľudských bytostí a musí sa proti nej bojovať a eliminovať ju.

57. Rovnako sme odhodlaní rozšíriť a posilniť ochranu civilov v súlade s medzinárodným humanitárnym právom, predovšetkým so Ženevským dohovorom o ochrane civilných osôb v čase vojny, z 12. augusta 1949, vrátane článku 49 predmetného dohovoru.

58. Uzniesli sme sa, že posilníme medzinárodnú spoluprácu, vrátane koordinácie a podielania sa na humanitárnej pomoci, určenej pre krajiny, ktoré prichýlili utečencov  a pomôžeme všetkým utečencom i osobám bez domova dobrovoľný návrat domov, v bezpečí a dôstojne, i pokojnú reintegráciu do spoločnosti.

59. Dohodli sme sa, že podporíme prístup všetkých k  nezávadnej pitnej vode a uľahčíme vytvorenie základnej infraštruktúry a mestských služieb, vrátane adekvátnej sanity, odpadového hospodárstva a trvalo udržateľnej dopravy, ktorá je integrovaná a dostupná všetkým, vrátane  postihnutých ľudí. Za týmto účelom je potrebné podporovať transparentné a zodpovedné riadenie verejných služieb, ako aj partnerských vzťahov so súkromným sektorom a neziskovými organizáciami zabezpečujúcimi dodávku daných služieb.

60. Zaväzujeme sa zintenzívniť úsilie o zlepšenie trvalo udržateľného plánovania a riadenia životného prostredia, a podporu trvalo udržateľných vzorov výroby a spotreby v ľudských sídlach na celom svete, hlavne v priemyselných krajinách. Na všetkých úrovniach by sa mal systematickejšie aplikovať integrovaný prístup k riešeniu sociálnych, ekonomických a environmentálnych otázok. V súvislosti s týmto procesom poskytuje významné vstupy Agenda 21 a miestne aktivity rozvíjané v jej rámci.

61. Opätovne zdôrazňujeme potrebu integrovať miestne iniciatívy  súvisiace s Agendou 21, v súlade s horeuvedeným, do globálneho akčného plánu pre implementáciu Agendy Habitat. Ciele, koncepcie a stratégie oboch agend by mali byť v súlade, aby podporili trvalo udržateľné plánovanie a riadenie miest.

62. Taktiež opakujeme, že vlády, miestne orgány a ostatní partneri Agendy Habitat by mali pravidelne monitorovať a vyhodnocovať vlastné výsledky, a pri implementácii Agendy Habitat by vlády na všetkých úrovniach mali určiť a realizovať najlepšie praktiky a uplatňovať indikátory rozvoja ľudských sídiel a bývania. Za týmto účelom potrebujeme posilniť kapacitu  všetkých partnerov Agendy Habitat v oblasti zaobchádzania a analýzy informácií, ako aj vzájomnej komunikácie.

63. Ďalším cieľom je premeniť najlepšie praktiky na politiku a umožniť ich reprodukciu. V tejto súvislosti by medzinárodné spoločenstvo malo zabezpečiť efektívnu tvorbu a šírenie najlepších osvedčených praktík a programov.

64. Uznávajúc, že tí, čo žijú v biede majú v skutočnosti bohaté novátorské schopnosti a že pre odstránenie biedy a zlepšenie ľudských sídiel má význam i malý úver, a v nadväznosti na úspešné skúsenosti niektorých krajín v tejto oblasti, vyzývame vlády, ako aj národné a medzinárodné finančné inštitúcie,  aby v rámci zákona posilnili inštitucionálny rámec, prostredníctvom ktorého by bolo možné prideliť malý úver ľuďom žijúcim v biede, hlavne ženám, a to bez ručenia či zábezpeky.

65. Opakujeme, že v duchu najnovších trendov smerujúcich k  väčšej globalizácii a vzájomnej závislosti svetovej ekonomiky má medzinárodná spolupráca stále väčší význam. Je potrebné, aby všetky štáty mali politickú vôľu podniknúť na medzinárodnej úrovni špecifickú akciu, aj medzi mestami, ktorá by inšpirovala, povzbudila a posilnila súčasné i novátorské formy spolupráce a partnerských vzťahov, koordináciu na všetkých úrovniach a zvýšené investovanie zo všetkých zdrojov, vrátane súkromného sektoru, aby sa efektívne prispelo k  zlepšeniu podmienok bývania, najmä v rozvojových krajinách. V tejto súvislosti sme sa uzniesli, že budeme venovať mimoriadnu pozornosť mestám a ostatným ľudským sídlam, ktorých prirodzené životné prostredie je v kritickom stave, napr. v suchých a polosuchých oblastiach, aby sme im poskytli pomoc a podporili ich rozvoj.

66. Opätovne potvrdzujeme úlohu Komisie pre ľudské sídla a Strediska Spojených národov pre ľudské sídla (Habitat), ktorú zohrávajú pri obhajobe, podpore, monitoringu a vyhodnocovaní pokroku dosiahnutého v  implementácii cieľov adekvátneho bývania pre všetkých tým, že zabezpečujú zákonnú bezpečnosť držby a trvalo udržateľný rozvoj sídiel vo všetkých krajinách a zároveň kombinujú najlepšie praktiky, politiku a vytvárajú legislatívne a akčné plány, aby sa určili vzorné mestá pre dve svetové kampane a ďalej sa pokročilo v diskusiách o normách a operatívnych akciách týkajúcich sa hlavných problémov v oblasti ľudských sídiel, okrem iného, včasnou a pravidelnou publikáciou  hlavných svetových správ. Podporujeme aj zriadenie Manažerského systému úloh Agendy Habitat, ktorý umožní lepšie monitorovať a vzájomne posilniť akcie podnikané medzinárodnými agentúrami na podporu implementácie Agendy Habitat.

67. Potvrdzujeme záväzok týkajúci sa medzinárodnej spolupráce ako hlavnej podmienky implementácie Istanbulskej deklarácie a Agendy Habitat. V tejto súvislosti vyzývame generálneho tajomníka, aby na päťdesiatomšiestom zasadnutí Valného zhromaždenia podal správu o možnostiach prehodnotenia a posilnenia štatútu Komisie pre ľudské sídla a štatútu, úlohy a funkcie Strediska Spojených národov pre ľudské sídla (Habitat), a to v zmysle príslušných rezolúcií Valného zhromaždenia a Ekonomickej a sociálnej rady, ako aj rozhodnutí konferencie Habitat II.

68. Dohodli sme sa, že budeme pravidelne posudzovať ďalšiu implementáciu Agendy Habitat, aby sme vyhodnotili pokrok a zvážili nové iniciatívy.